Vi søger en reservelæge, der har gennemgået en introduktionslægestilling i anæstesiologi og som har lyst til at arbejde på en tværgående anæstesiafdeling. Stillingen er en etårig uklassificeret reservelægestilling (12 måneder). De særlige forhold på Færøerne betyder, at man arbejder tæt sammen med en lille gruppe kollegaer og at man involveres i alle typer opgaver inden for anæstesi og intensiv. På Bráðdepilin vil vi kunne tilbyde dig et spændende, alsidigt og fagligt relevant anæstesiologisk job. Vi er i stand til at tilbyde dig alle de opgaver, som er nævnt i Porteføjlen for en introduktionslæge i anæstesiologi og mere til. Således vil en reservelæge kunne styrke sin anæstesiologiske basisviden, og derved kunne ruste sig til fremtiden inden for anæstesiologien, hvis det er den vej man ønsker at fortsætte. Mulighederne for supervision er gode, og man vil fagligt blive udfordret i trygge rammer. Beskrivelse af Bráðdepilin (anæstesi/intensiv afdeling) Landssjúkrahúsið: Landssjúkrahúsiðer Centralsygehus og akut sygehus for Færøerne med et optageområde på ca. 53.000 personer, der er 170 sengepladser. Landssjúkrahúsið rummer anæstesiologisk afsnit med intensiv afdeling, afdeling for kirurgi, med parenkymkirurgi, urologi, ortopædkirurgi, gynækologi og obstetrik, otologi og øjensygdomme. Røntgenafdeling, laboratorie med biokemi, blodtypeserologi, mikrobiologi og patologi. Blandet medicinsk afdeling, pædiatri, psykiatrisk afdeling og tandklinik. Konsulenttjeneste i bl. a. rygkirurgi, mamma kirurgi, neurologi, dermatologi og onkologi. Intensivafdelingener et kombineret niveau 1/multidisciplinært intensiv intermediært afsnit. Der er 5 pladser, hvoraf de 3 er respirator pladser. Der foretages hæmodialyse på vores intensiv patienter, men ikke kontinuerlig dialyse. Antal indlæggelser på intensiv, gennemsnitligt over de sidste 3 år, er 900 patienter. Børn der har behov for respirator behandling overflyttes til RH, når de er transportable. Neonatale børn passes primært af vores pædiatriske afdeling, men anæstesi/intensivafdelingen bistår ved behov. Opvågningenpasses af vores intensive sygeplejersker, der er 5 pladser, og skadestuen passes ligeledes af vores intensiv sygeplejerske på plejesiden. Operationsgangenhar 6 moderne operationsstuer, der udfører anæstesier på 3-4 stuer 4 af ugens dage og 2 stuer en dag fra kl. 08-16, hvorefter vagten overtager. Der var 2.530 anæstesier sidste år på Landssjúkrahúsið. Operationsgangen er en blandet operationsgang med ovennævnte specialer. Ydelser uden for operationsgangen Der foretages anæstesi til ECT, DC-konvertering, ERCP, røntgenundersøgelser og endoskopier. Lokale kurser og 2 relevante kurser i Danmark Tæt dagligt samarbejde med speciallægen At hjælpe med at finde en bolig Forskning og undervisning Der er et aktivt forskningsmiljø på Landssjúkrahúsið med eget afsnit, hvor de Ph. d.-studerende sidder sammen. Der er et forskningsudvalg, der arrangerer jævnlige faglige fællesmøder. Reservelægen vil, hvis vedkommende viser interesse, blive støttet i evt. forskning. Der er en lokal forskningspulje. Der er aktuelt 4 Ph. d.-studerende på Landssjúkrahúsið. Der er tværfaglig klinisk læge-undervisning en gang ugentligt. Løn- og ansættelsesforholdi henhold til overenskomst mellem Yngri læknar (yngre læger) og Fíggjarmálaráðið (Det Færøske Finansministerium).